Maaret Berg-Tynkkynen

**UUKUNIEMI-JUHLAT 30.6.2019, PUHE SANKARIHAUDOILLA**

**Arvoisa juhlaväki**

Pari päivää sitten ajoimme kotiin ja kaartaessamme Telatien mutkasta Heinjoen sillalle nuorimmaiseni totesi takapenkiltä: ”Äiti, nuo kuuset tuolla ovat kuin kotimerkki. Kun ne näkkyy, tiijän että kohta ollaan kohta kotona.” Ja totta, itsellenikin nuo suoran päässä mäellä näkyvät kuusenlatvat ovat merkki kotiintulosta.

Kuitenkin on ollut niin lähellä, etteivät nuo kuuset olisi meille kotimerkkinä. En voi kuin nöyrimmästi kiittää isovanhempieni sukupolvea, joka uskomattomalla voimallaan ja uhrauksellaan mahdollisti tämän kotiseudun säilymisen.

Molemmat sekä ukkoni että pappani joutuivat rintamalle, mutta he onneksi selvisivät takaisin. Toisin kävi mummoni veljelle, joka kaatui. Hänet on haudattu Sortavalaan, joten itse en ole sytyttänyt kynttilöitä millekään tietylle hautapaikalle täällä Uukuniemen sankarihaudoilla. Ukkoni ja pappani eivät omista kokemuksistaan suuremmalti kertoneet. Minulle sota avautui Ännikässä syntyneen mummoni haasteluina; piti hiihtää lähestyviä pommikoneita piiloon metsään, miten sodan jyly kantautui heidän silloiseen asuinpaikkaansa Helylään, Pitkärannan palon kajosta taivaanrannassa, lehmien kuskaamisesta evakkoon lähtiessä, Oulusalon evakkotalon mukavasta isäntäväestä, joka eritoten piti karjalanpiirakoista, joita vanhan isännän mielestä kutkuteltiin, oudoista sanoista kuten solkkunelkko, paluusta takaisin Ännikkään, ja siitä viimeisestä viljanpuinnista siellä ja soudusta Pyhäjärven yli.

Tietysti olen kuullut myös kauhunsekaisista tunteista, kun radiossa luettiin rajalinjaa, joka ensin kulkikin Hälvänmäessä. Meiltä löytyy edelleen mm. puutuolit, joiden pohjaan on jo kaiken varalta kirjoitettu Antti Berg, Uukuniemi Niukkala.

Omia kokemuksiani sodan jäljistä ovat ne lukuisat sukulais- ja tuttavaperheet, jotka kesän, ja varsinkin Uukuniemi-juhlien, tullen palasivat tänne käymään mahdollisimman lähelle entistä kotiaan. Lapsellehan nämä vierailut olivat yhtä juhlaa tuliaiskarkkeineen ja jopa Ruotsin-laiva suklaineen.

Ja yöhön jatkuvaa puheensorinaa, joka ei aina ollut lapsen korville tarkoitettua. Sota on edelleenkin jälkiä maastossa, ja jopa mahdollisesti suutariksi jääneen lentopommin etsintää pellosta armeijan voimin, mutta onneksi tämä oli vain väärä hälytys.

Minulle raja on ollut aina nykyisellä paikallaan. Suunta, johon ei mennä. Ja piste. Itäistä naapuria olen oppinut kunnioittamaan, muistuttihan se aikaisemmin läsnäolostaan vuosittain tykkien jylinällä talviharjoituksissaan. Uuttakin toimintaa olemme taas saaneet seurata. Pientä pelkoa tunsin hetkisen, katsoessani lampolan ovelta pari vuotta sitten hävittäjän kaartelevan rajan takana taivaalla samaa kierrosta uudelleen ja uudelleen. Lentokierroksia pystyin laskemaan jopa seitsemään saakka. Onneksi pian selvisi, sen olevan vain Putinin yhteyskone hänen vieraillessaan Valamossa.

Minut on kasvatettu rakastamaan tätä kotiseutua. Kaikkia niitä lukuisia kiviäkin, joilla nämä pellot on siunattu. Haluamme opettaa myös pojillemme rakkauden kotiseutuun ja isänmaahan. Meillä on lapsien kanssa tapana käydä vähintään kerran vuodessa ihastelemassa maisemaa Siitarisenvuorella , tai virallisemmin Kuorevaaralla. Sieltä avautuu huima näkymä yli Niukkalan aina Kumpuun saakka.

Partiolupauksessakin lausutaan: ”Lupaan parhaani mukaan rakastaa Jumalaani, omaa maatani ja maailmaa, ja toteuttaa ihanteita ja olla avuksi toisille.”

Parikkalan Ilveksillä on kaunis perinne kulkea joka itsenäisyyspäivänä soihtukulkueena Parikkalan keskustan läpi sankarivainajien muistomerkille ja laskea sinne havuseppele. Siinä seisoessamme kunniakujana seppeeleenlaskijoille soihtujen ja lyhtyjen valon heijastuessa niin pienempien kuin isompienkin kasvoilta pimeässä illassa kostuu useampikin silmäkulma, ja päällimmäisenä tunteena on ylpeys näistä lapsista ja nuorista, jotka jatkavat omalta osaltaan Suomen itsenäisyyttä kunnioittavia perinteitä.

Paras kiitos ja kunnioitus isovanhempieni sukupolvelle on opettaa lapsemme ja heidän lapsensa rakastamaan kotimaataan ja suvaitsemaan muita, säilyttää ne omat kotimerkkimme ja pitää nämä maat ja mannut asuttuina ja viljeltyinä, sekä toivoa ja tehdä kaikkemme, ettei minkään sukupolven enää tarvitse kokea vastaavaa.